་ལ་བརྗོད་མེད་ཚིག་གིས་བརྗོད་ཁྲིད་ནས། ཐེག་པ་གང་དང་
འཚམས་པའི་བཀྲིད་དྲང་བསྟན། བྱང་ཆུབ་སེམས་ལ་བགྲངས་དུ་མེད་པ་སྟེ། བོན་
སྒོ་ཐེག་རྒྱུད་མཚན་མ་མཚོན་ནས་བསྟན། བྱང་ཆུབ་སེམས་ལ་མཚན་མ་ཡེ་མེད་
དེ། མཚན་མ་མེད་ལ་ཡེ་ཤེས་མཚན་མར་བསྟན། ཀུན་བཟང་ཐུགས་རྗེས་ཀུན་ལ་
བདལ་ཁྱབ་ཀྱང༌། གབ་སྦས་ཀུན་ལ་དམར་བས་དོན་བསྟན་པ། དཔེར་ན་བསམ་
འཕེལ་ནོར་བུ་རིན་ཆེན་དེ། བྱི་དོར་བཀུར་ཏི་བྱས་ལ་ཡོན་ཏན་ཀུན་འབྱུང་ལ། སྣོད་
ངན་ཕུད་དུ་ཞན་ན་ཡོན་ཏན་ཅིག་མི་འབྱུང་། དཀོན་ལ་དམར་བས་བྱང་ཆུབ་སེམས་
བསྟན་ན། མོས་འདུན་དད་པའི་ཀུན་བཟང་ངང་མཐོང་འགྱུར། བྱང་ཆུབ་སེམས་
200

རྒྱུད་སྡེ།
ཡེ་ཤེས་རྩེ་རྒྱལ་ལྟ་བའི་འཕྱོང་།
ལ་བཏགས་པའི་ཡུལ་མེད་དེ། མིང་ལ་ངེས་པ་མེད་པས་ཀུན་ཅིར་ཡང་མི་བཏགས་
ནས། དོན་ལ་ངེས་པ་མེད་པས་ཀུན་བཟང་ངང་མཐོང་འགྱུར། རང་སེམས་ཡེ་ནས་
རྣམ་དག་སངས་རྒྱས་ཏེ། ཕྱག་དང་མཆོད་འབུལ་གཞན་དུ་ལྟར་བྱས་ཡང་། གཞན་
དག་བདག་གཞན་རྟོགས་པའི་ཀུན་ཏུ་བཟང་པོ་དང་། མི་མངོན་དབྱིངས་ནས་ཡེ་
ཤེས་བཅུད་ཤར་བས། སྣང་བས་ཀུན་ལ་ཁྱབ་པའི་ཀུན་ཏུ་བཟང་། དེ་དོན་རྟོགས་
ཕྱིར་མོས་ལ་མཆོད་ཕྱག་བསྟོད། བྱང་ཆུབ་སེམས་ལ་བསྐྱེད་པའི་རྒྱུ་མེད་པས། དེ་
ལས་དཔག་པའི་འབྲས་བུ་མི་འབྱུང་སྟེ། སེམས་ཅན་བཀྲིད་ཕྱིར་ཐེག་སྒོ་རྒྱུ་འབྲས་
བསྟན། བྱང་ཆུབ་སེམས་ལ་ཐོག་མཐའི་དུས་མེད་དེ། སེམས་ཅན་དུས་ཀྱི་ཐོག་མཐའ་
གཅད་པའི་ཕྱིར། དུས་གསུམ་བསྟན་ནས་ཐིག་ལེ་སེམས་ལ་ཆིབས། ཅེས་བྱ་སྟེ་བྱང་
ཆུབ་སེམས་འཁྲུལ་རྟོགས་ལམ་གྱི་འབྱུང་བ་བསྟན་པའོ། །ཀུན་གཞི་དངོས་པོ་མེད་
པའི་རང་འབྱུང་ཡེ་སངས་རྒྱས།། ལམ་ལ་བགྲོད་དུ་མེད་དེ་དོན་དམ་རྟོགས་སངས་
རྒྱས། འབྲས་བུ་ཐོབ་དུ་མེད་དེ་རང་གྲོལ་རྫོགས་སངས་རྒྱས། ས་ལ་རིམ་པ་མེད་པའི་
ཁམས་གསུམ་དབྱིངས་སངས་རྒྱས། གནས་ལ་མཐོ་དམན་མེད་པས་གསས་མཁར་
ཡུལ་སངས་རྒྱས། དབྱིངས་ལ་སྐྱེ་བ་མེད་པས་མཚན་མ་དངོས་སངས་རྒྱས། ཡེ་ཤེས་
འགགས་པ་མེད་པས་རིག་སངས་རྒྱས། དབྱིངས་ཤེས་གཉིས་སུ་མེད་པས་ཡུལ་ཤེས་
སྣང་སངས་རྒྱས། གཟུང་འཛིན་མཐའ་ལས་འདས་པས་ཕྱི་ནང་སྟོང་སངས་རྒྱས།
སྤངས་ལེན་ཞེན་པ་མེད་པས་གྲོལ་མཐའ་གྲོལ་སངས་རྒྱས། འཁྲུལ་སྒྲིབ་རྩད་ནས་
ཆོད་པས་འཁོར་འདས་གཅིག་སངས་རྒྱས། འཁོར་འདས་གཉིས་སུ་མེད་པའི་རྟོགས་
མེད་དོན་སངས་རྒྱས། བདེ་ཆེན་དོན་དམ་རྟོགས་པས་སྡུག་བསྔལ་བདེ་སངས་རྒྱས།
དབྱིངས་ལས་དངོས་པོ་མེད་པས་མཚན་མ་ཀློང་སངས་རྒྱས། ཀློང་ལས་ཡངས་དོག་
མེད་པས་འབྱུང་འཇུག་གནས་སངས་རྒྱས། ཐམས་ཅད་ཟད་སར་བསྐྱལ་བའི་དོན་
201

གསུང་རབ་སྒོ་མཛོད་རིན་པོ་ཆེའི་གླེགས་བམ།
122
དམ་ངང་སངས་རྒྱས། ཐུགས་རྗེ་བྲི་བཀོལ་མེད་པས་མཉམ་སྙོམས་ཁྱབ་སངས་རྒྱས།
སྐུ་ལ་འགྱུར་བ་མེད་པའི་སྣང་མེད་རྟོགས་སངས་རྒྱས། གསུང་ལ་འགག་པ་མེད་པའི་
རང་བཞིན་མེད་སངས་རྒྱས། ཐུགས་ལ་འཁྲུལ་པ་མེད་པའི་ཤེས་རབ་གསལ་སངས་
རྒྱས། ཡོན་ཏན་ལེགས་པར་འབྱུང་པའི་རྨད་འབྱུང་ཀུན་སངས་རྒྱས། འཕྲིན་ལས་
བརྩལ་དུ་མེད་པའི་ལྷུན་གྲུབ་རྩོལ་སངས་རྒྱས། དུག་ལྔ་མ་སྤངས་དག་པས་རང་
བཞིན་ཡེ་སངས་རྒྱས། སྤྱོད་པ་འདི་ཞེས་མེད་པའི་རྣམ་དག་ཡེ་སངས་རྒྱས། དགོངས་
པ་གཟའ་གཏད་མེད་པས་མ་བསྒོམ་ངང་སངས་རྒྱས། ལྟ་བ་རྒྱ་མ་ཆད་སོ་སོའི་མཐའ་
སངས་རྒྱས། བྱང་ཆུབ་སེམས་ལ་ཆིབ་པས་འཁོར་བ་རྫོགས་སངས་རྒྱས། ཞེས་བྱ་སྟེ་
ཀུན་ཏུ་བཟང་པོ་སེམས་ཡེ་སངས་རྒྱས་པའི་དོན་བསྟན་པའོ། །
༧ དབྱིངས་ལ་མཚན་མ་མེད་པའི་སེམས་ཀྱི་ངང་། ཡེ་ཤེས་འགག་པ་མེད་པས
སྣང་བ་སེམས་ཀྱི་ངང་། བཟུང་འཛིན་གཉིས་སུ་མེད་པས་ཡུལ་ཤེས་སེམས་ཀྱི་ངང་།
སྣང་བ་སེམས་ལ་ཤར་ནས་སྟོང་མཐའ་སེམས་ཀྱི་ངང་། སྣང་སྟོང་གཉིས་སུ་མེད་པས་
སོ་སོ་སེམས་ཀྱི་ངང་། སྒོ་ལྔ་ཡན་སར་བཞག་པས་ཡུལ་རྣམས་སེམས་ཀྱི་ངང་། སྣང་
བའི་གྲོང་ཁྱེར་བཤིག་པས་སྟོང་པ་སེམས་ཀྱི་ངང་། ཡུལ་ཤེས་གཉིས་སུ་མེད་པས་
གཟུང་འཛིན་སེམས་ཀྱི་ངང་། ལམ་ལ་བསྒྲོད་དུ་མེད་པས་ས་གནས་སེམས་ཀྱི་ངང་།
འགྲོ་དྲུག་སྣང་བར་རྫོགས་པས་འཁོར་བ་སེམས་ཀྱི་ངང་། དོན་ལ་འགྱུར་བ་མེད་པས་
དོན་དམ་སེམས་ཀྱི་ངང་། དངོས་པོ་མཚན་མ་གསལ་བས་ཀུན་རྫོབ་སེམས་ཀྱི་ངང་།
རིག་པ་རང་ལ་ཤར་བས་ཕྱ་གཤེན་སེམས་ཀྱི་ངང་། ལྷ་འདྲེ་སེམས་ལ་རྫོགས་པའི་སྣང་
གཤེན་སེམས་ཀྱི་ངང་། རྫུ་འཕྲུལ་སེམས་ལ་རྫོགས་པས་འཕྲུལ་གཤེན་སེམས་ཀྱི་ངང་།
ཡེ་ཤེས་སེམས་ཀྱིས་དྲངས་པས་སྲིད་གཤེན་སེམས་ཀྱི་ངང་། འདོད་དགུ་སེམས་ལས་
འབྱུང་བས་དགེ་བསྙེན་སེམས་ཀྱི་ངང་། ཡེ་སྲུང་ཁྲིམས་ལ་གནས་ནས་དྲང་སྲོང་
202

རྒྱུད་སྡེ།
༼ཏ༽
ཡེ་ཤེས་རྩེ་རྒྱལ་ལྟ་བའི་འཕྱོང་།
སེམས་ཀྱི་ངང་། ཐབས་ཤེས་ལྷ་རུ་སྒྲུབ་པའི་ཨ་དཀར་སེམས་ཀྱི་ངང་། དབྱིངས་ཤེས་
དགོངས་པར་དྲིལ་བས་ཡེ་གཤེན་སེམས་ཀྱི་ངང་། བདེ་བ་རང་ལ་ཤར་བས་དྲོད་ཚད་
སེམས་ཀྱི་ངང་། འདི་ཞེས་མཐའ་དང་བྲལ་བས་ཁྱེད་པར་སེམས་ཀྱི་ངང་། གཅིག་
དང་དུ་མ་མེད་པས་བྱེ་བྲག་སེམས་ཀྱི་ངང་། བསྐྱེད་པའི་རྒྱུ་རྐྱེན་མེད་པས་རྒྱུ་འབྲས་
སེམས་ཀྱི་ངང་། ཐམས་ཅད་རང་ལ་འདུས་པས་འཁོར་འདས་སེམས་ཀྱི་ངང་། ངང་
ལ་རང་བཞིན་མེད་པས་སངས་རྒྱས་སེམས་ཀྱི་ངང་། སངས་རྒྱས་ཐ་སྙད་མེད་པས་
འབྲས་བུ་སེམས་ཀྱི་ངང༌། ཅེས་བྱ་སྟེ། མ་བཅོས་ངང་གི་ཡན་ལག་བསྟན་པའོ། །
༧ མ་བཅོས་ངང་ལ་གནས་པས་ཀུན་བཟང་ངང་ལ་བདེ། སྐུ་ལ་གཡུང་དྲུང་
གཙུག་པས་འཕོ་འགྱུར་མེད་པར་བདེ། གསུང་ལ་འགགས་པ་མེད་པས་བཟླས་བརྗོད་
མེད་པར་བདེ། ཐུགས་ལ་འཁྲུལ་པ་མེད་པས་མཉམ་པ་ཉིད་དུ་བདེ། ཐམས་ཅད་
སེམས་ལ་འདུས་པའི་ལེགས་པའི་ཡོན་ཏན་བདེ། འབད་སྩོལ་ལས་དང་བྲལ་བས་
ལྷུན་གྲུབ་འཕྲིན་ལས་བདེ། གཉིས་མེད་ཐབས་དང་ལྡན་པས་རྒྱ་ཕྱོགས་མེད་པར་
བདེ། མ་འགག་དམིགས་པ་མེད་པའི་ཤེས་རབ་དབྱིངས་ནས་བདེ། བདག་ཞལ་
བདག་གིས་མཐོང་བས་ཐོབ་མེད་འབྲས་བུ་བདེ། བསྐལ་པས་འབྱུང་ཞིང་དཀྲུགས་
ཀྱང་སྣང་མེད་ནམ་མཁའ་བདེ། ཁམས་གསུམ་ཁ་གཏིང་ལོག་ཀྱང་མ་བཅོས་སེམས་
ཉིད་བདེ། འགྱུར་མེད་གཡུང་དྲུང་དབྱིངས་ནས་ཐོགས་མེད་ཡེ་ཤེས་བདེ། ཟད་མེད་
གཡུང་དྲུང་དབྱིངས་ནས་སྣང་བའི་ཡེ་ཤེས་བདེ། སྐྱེ་མེད་དག་པའི་དབྱིངས་ནས་
འགག་མེད་ཡེ་ཤེས་བདེ། ཁྱབ་བདལ་དམིགས་མེད་དབྱིངས་ནས་གསལ་བའི་ཡེ་
ཤེས་བདེ། མཚན་མེད་སྟོང་པའི་དབྱིངས་ནས་འོད་གསལ་ཡེ་ཤེས་བདེ། དཔག་མེད་
ཡངས་པའི་དབྱིངས་ནས་འགྱུར་མེད་ཡེ་ཤེས་བདེ། ཉོན་མོངས་སེམས་ལ་མེད་པར་
ཐུགས་རྗེ་ཆེན་པོར་བདེ། སྤྱོད་པ་རྣམ་པར་དག་པས་རྩལ་མེད་ཡེ་ཤེས་བདེ། སྣང་
203

གསུང་རབ་སྒོ་མཛོད་རིན་པོ་ཆེའི་གླེགས་བམ། 122
བ་རང་སར་བཞག་པས་རིག་པའི་ཡེ་ཤེས་བདེ། སེམས་ལ་འཁོར་བ་མེད་པས་ཟངས་
ཐལ་ལམ་སྣ་བདེ། དོན་ལ་སྐྱེ་འགག་མེད་པས་རང་རྟོགས་འབྲས་བུ་བདེ། ཐེག་དགུ་
ཀུན་ལས་དཔག་པས་ཁྱད་པར་དབྱིངས་ཉིད་བདེ། རྟག་ཆད་རྟོགས་མཐའ་མེད་
པས་སེམས་ཉིད་དུས་མཐར་བདེ། ཀུན་གཞི་ཀ་ནས་དག་པས་དྲི་མེད་ངོ་བོ་བདེ།
བསམ་མཐུན་ལྷུན་གྱིས་གྲུབ་པའི་སྣ་ཚོགས་ཅིར་ཡང་བདེ། ཀུན་གཞི་མཐའ་དང་
བྲལ་བས་གཉིས་མེད་ངང་ལ་བདེ། མཚོན་བྱས་དཔག་ཏུ་མེད་པས་ལྷུག་པའི་ཡེ་ཤེས་
བདེ། གཞི་མ་གྲུབ་པ་མེད་པས་ཐ་སྙད་མེད་པར་བདེ། ཀུན་བཟང་དོན་ལ་འབྱོར་
བ་བཅིངས་བགྲོལ་མེད་པར་བདེ། རྟོགས་པ་གཏིང་དུ་གྱུར་པས་གོལ་སྒྲིབ་མེད་པར་
བདེ། སེམས་ལ་སེམས་ཀྱིས་བསྟན་པ་བཀྲིད་དྲང་མེད་པར་བདེ། སྤྱན་དྲུག་བསྒྲིབ་
པ་མེད་པའི་རང་རིག་མངོན་ཤེས་བདེ། ཐམས་ཅད་སེམས་ལ་གཏུག་པའི་འདི་ཞེས་
མེད་པར་བདེ། ཞེས་བྱ་སྟེ། མ་བཅོས་བདེ་བ་ཆེན་པོ་ཡན་ལག་བསྟན་པའོ། །
༧ མ་བཙལ་ལྷུན་གྲུབ་སྟོབས་ཆེན་ཀུན་བཟང་ངང་། རྩོལ་སེམས་བྱིས་སྦའི་བློ་
ཡིས་ཐེག་སྒོ་ལམ་ལ་ཞེན། སེམས་ནི་གསལ་བའི་ཡེ་ཤེས་ཚོན་གང་བ། ལྷ་འདྲེ་གཉིས་
སུ་འཛིན་པ་ཕྱ་གཤེན་འཕྲུལ་པའི་བློ། ལྷ་འདྲེ་གཉིས་མེད་རྩོལ་བྲལ་བྱང་ཆུབ་སེམས།
སེམས་ཉིད་འདོད་ཡོན་རང་ལ་རྫོགས་པ་ཡལ། ཡས་དང་གླུད་དུ་བལྟ་བ་སྣང་གཤེན་
འཁྲུལ་བའི་བློ། གདོན་ཡས་གཉིས་མེད་རྩོལ་བྲལ་བྱང་ཆུབ་སེམས། སེམས་ཉིད་ཁྱབ་
བདལ་ཐིག་ལེ་ཉག་གཅིག་ལ། དུམ་བུ་གསུམ་དུ་ལྟ་བ་སྲིད་གཤེན་འཁྲུལ་པའི་བློ། བྱེ་
བྲག་རྩོལ་བྲལ་གཉིས་མེད་བྱང་ཆུབ་སེམས། ཀུན་སྙོམས་ཐུགས་རྗེ་བྲི་སྐོལ་མེད་པ་
སྟེ། བྱང་ཆུབ་སེམས་ལ་དགྲ་བགེགས་མེད་པ་ལ། བདག་དང་གཞན་དུ་འཛིན་པ་
འཕྲུལ་གཤེན་འཁྲུལ་བའི་བློ། སྒྲོལ་སྦྱོར་གཉིས་མེད་རྩོལ་བྲལ་བྱང་ཆུབ་སེམས། རང་
སེམས་ལ་ཡེ་ནས་རྒྱུ་རྐྱེན་མེད་པ་སྟེ། སྔ་ཕྱི་གཉིས་སུ་ལྟ་བ་དགེ་བསྙེན་འཁྲུལ་པའི་
204

རྒྱུད་སྡེ།
ཡེ་ཤེས་རྩེ་རྒྱལ་ལྟ་བའི་འཕྱོང་།
བློ། རྒྱུ་འབྲས་གཉིས་མེད་རྩོལ་བྲལ་བྱང་ཆུབ་སེམས། རང་རིག་རང་ལ་གསལ་བར་
འཆར་བ་ལ། འདྲེན་སྟོན་གཞན་ན་རེ་བས་དྲང་སྲོང་འཁྲུལ་པའི་བློ། རྟོག་སྒྲིབ་གཉིས་
མེད་རྩོལ་བྲལ་བྱང་ཆུབ་སེམས། དབྱིངས་དང་ཡེ་ཤེས་གཉིས་སུ་མེད་པ་ལ། ཡབ་
ཡུམ་གཉིས་སུ་བལྟ་བ་ཨ་དཀར་འཁྲུལ་པའི་བློ། ཐབས་ཤེས་གཉིས་མེད་རྩོལ་བྲལ་
བྱང་ཆུབ་སེམས། ཀུན་དང་ཆ་མཐུན་གྱིས་འཕགས་པ་ལ། ཐེག་བརྒྱད་རས་སུ་བཅད་
པར་འཁྲུལ་པའི་བློ། གོང་འོག་གཉིས་སུ་མེད་རྩོལ་བྲལ་བྱང་ཆུབ་སེམས། ཕྱོགས་བཅུ་
བྱང་ཆུབ་སེམས་ཏེ་ཕྱོགས་འདིར་རྒྱ་མ་ཆད། གར་གནས་བྱང་ཆུབ་སེམས་ཏེ་གནས་
འདིར་རྒྱ་མ་ཆད། ཅིར་སྣང་སེམས་སུ་སྣང་སྟེ་འདིར་སྣང་རྒྱ་མ་ཆད། སེམས་ལ་
དངོས་པོ་མེད་སྟེ་སྟོང་པར་རྒྱ་མ་ཆད། བྱང་ཆུབ་སེམས་ལ་འབད་ཅིང་བརྩལ་དུ་མེད།
བརྟགས་པས་དོན་མཐོང་དངོས་པོ་ངོ་མཚར་ཆེ། ཞེས་བྱ་སྟེ། བྱ་རྩལ་མེད་པའི་ཡན་
ལག་བསྟན་པའོ། །
༧ དེ་ལྟར་ཐེག་པ་དགུ་དང་མུ་སྟེགས་དང་། སོ་སོ་སྐྱེ་བོ་རྣམས་དང་ཐེ་ཚོམ་ལྟ་བ་
དང་། མཐའ་བྲལ་འདོད་པས་འཇིག་རྟེན་མཐའ་རུ་ལྟུང་། ཁྱད་པར་རྟོགས་པ་སྟོང་
པ་ཉིད་དུ་གྱུར་པ་ཡིས། སྣང་བ་ཡུལ་དུ་གསལ་བས་སྤང་མེད་མཐུན་པར་སྣང་། སྣང་
ལ་དངོས་མེད་ལྟ་དགོངས་ཁྱད་པར་ཁྱད། ཕྱ་བདུད་མུ་སྟེགས་རྟག་པ་ཐེར་ཟུག་ལྟར།
ཁྱད་པར་བོན་སྐུ་ངོ་བོ་འགྱུར་བ་མེད། སྒྲ་ལ་མཐུན་ཏེ་དོན་མི་མཐུན། སྒྲ་མཐུན་དོན་
འཕགས་ཁྱད་པར་ཆེ། ཆད་པ་དངོས་མེད་སྟོང་པ་ལྟར། ཁྱད་པར་ཁ་དོག་དབྱིབས་
མེད་པས། སྒྲ་ལ་མཐུན་ཏེ་དོན་མི་མཐུན། སྒྲ་མཐུན་དོན་འཕགས་ཁྱད་པར་ཆེ། ཕྱ་
གཤེན་འཇིག་རྟེན་དངོས་མཐོང་སྟེ། ཁྱད་པར་སྤྱན་དྲུག་ལྷག་མཐོང་གཟིགས། སྒྲ་
ལ་མཐུན་ཏེ་དོན་མི་མཐུན། སྒྲ་མཐུན་དོན་འཕགས་ཁྱད་པར་ཆེ། སྣང་གཤེན་སྣང་
བས་སྟོང་མཆོད་ལྟ། ཁྱད་པར་རང་འབྱུང་བོན་ཉིད་དབྱིངས། སྒྲ་ལ་མཐུན་ཏེ་དོན་
205

གསུང་རབ་སྒོ་མཛོད་རིན་པོ་ཆེའི་གླེགས་བམ། 122
མི་མཐུན། སྒྲ་མཐུན་དོན་འཕགས་ཁྱད་པར་ཆེ། འཕྲུལ་གཤེན་དགྲ་དང་གཉེན་པཪ་
ལྟ། ཁྱད་པར་རང་འབྱུང་ངོ་བོ་ཉིད། སྒྲ་ལ་མཐུན་ཏེ་དོན་མི་མཐུན། སྒྲ་མཐུན་དོན་
འཕགས་ཁྱད་པར་ཆེ། སྲིད་གཤེན་བར་དོ་ཤེས་པ་ལྟ། ཁྱད་པར་ཀུན་གཞི་བགྲང་
དུ་མེད། སྒྲ་ལ་མཐུན་ཏེ་དོན་མི་མཐུན། སྒྲ་མཐུན་དོན་འཕགས་ཁྱད་པར་ཆེ། དགེ་
བསྙེན་རྒྱུ་དང་འབྲས་བུ་ལྟ། ཁྱད་པར་ཐོབ་གོམ་རྒྱུ་རུ་སྣང་། སྒྲ་ལ་མཐུན་ཏེ་དོན་མི་
མཐུན། སྒྲ་མཐུན་དོན་འཕགས་ཁྱད་པར་ཆེ། དྲང་སྲོང་དབུ་མ་སྤྲོས་བྲལ་ལྟ། ཁྱད་
པར་མཐའ་བྲལ་ངེས་མེད་དོན། སྒྲ་ལ་མཐུན་ཏེ་དོན་མི་མཐུན། སྒྲ་མཐུན་དོན་
འཕགས་ཁྱད་པར་ཆེ། ཨ་དཀར་ཐབས་ཀྱིས་བདེ་བར་ལྟ། ཁྱད་པར་ཡེ་ཏོག་བདེ་
ཆེན་པོ། སྒྲ་ལ་མཐུན་ཏེ་དོན་མི་མཐུན། སྒྲ་མཐུན་དོན་འཕགས་ཁྱད་པར་ཆེ། ཡེ་
གཤེན་ཞི་གནས་ཡེངས་མེད་ལྟ། ཁྱད་པར་རྟོགས་པ་སྟོང་དུ་གྱུར། སྒྲ་ལ་མཐུན་ཏེ་
དོན་མི་མཐུན། སྒྲ་མཐུན་དོན་འཕགས་ཁྱད་པར་ཆེ། ཐུན་མོང་ལས་ཀྱིས་དབང་
གསུམ་བསྐུར། ཁྱད་པར་གཡུང་དྲུང་ཡེ་དབང་ཐོབ། སྒྲ་ལ་མཐུན་ཏེ་དོན་མི་མཐུན།
སྒྲ་མཐུན་དོན་འཕགས་ཁྱད་པར་ཆེ། མཐའ་ཅན་མཉམ་མྱོང་གཟུངས་འཛིན་དང་།
ཉམས་སོད་བསླུ་བ་ཆོ་འཕྲུལ་སྟོན། སྒྲ་ལ་མཐུན་ཏེ་དོན་མི་མཐུན། སྒྲ་མཐུན་དོན་
འཕགས་ཁྱད་པར་ཆེ། ཞེས་བྱ་ཏེ། ལྟ་བ་ཆེན་པོའི་དོན་གྱིས་ཁྱད་པར་གྱི་ཡན་ལག་
བསྟན་པའོ། །
༧ བརྩལ་མེད་ལྷུན་གྱིས་གྲུབ་པའི་ཐ་སྙད་ཡོངས་དང་བྲལ། སྣང་མེད་དཔེ་ལས་
འདས་པའི་དངོས་པོའི་ཐ་སྙད་མེད། ཡེ་ཤེས་ཀློང་ན་གསལ་བས་སྟོང་པའི་ཐ་སྙད་
མེད། འཕྲོ་འདུ་ཅིར་ཡང་སྣང་བས་རྟག་པའི་ཐ་སྙད་མེད། འཇིག་མེད་གསས་མཁར་
རྫོགས་ལ་བཤིགས་པའི་ཐ་སྙད་མེད། འཆི་མེད་སྐྱེས་ནས་བརྩན་ལ་བསད་པའི་ཐ་
སྙད་མེད། བདུད་མེད་སྲོག་དང་བྲལ་བས་གཅད་པའི་ཐ་སྙད་མེད། ཐིག་ལེ་དབྱིངས་
206

རྒྱུད་སྡེ།
ཡེ་ཤེས་རྩེ་རྒྱལ་ལྟ་བའི་འཕྱོང་།
སུ་གསལ་བའི་སྦྱོར་འབྱེད་ཀྱི་ཐ་སྙད་མེད། ཉོན་མོངས་མ་སྤང་དུག་ལྔ་རང་སར་གྲོལ།
ཞེ་སྡང་གདུག་པས་སྣང་སྲིད་འཁོར་བ་བསྒྲལ། གཏི་མུག་རྨུགས་པས་ལྷག་མཐོང་
གྲོང་ཁྱེར་བཅོམ། ང་རྒྱལ་ཆེ་བས་ཁམས་གསུམ་ང་ཡི་ངང་། འདོད་ཆགས་ཚ་བས་
འདོད་དགུ་ལྷུན་ལ་རྫོགས། ཕྲག་དོག་རགས་པས་ལོག་རྟོག་རྒྱང་མཚམས་བཅད།
ལོག་རྟོག་ཚར་བཅད་རྟོག་མེད་ཀུན་བཟང་ངང་། ཀུན་བཟང་ཉིད་ལ་འདི་ཞེས་ཐ་
སྙད་མེད། མ་བཅོས་རྩོལ་བྲལ་ཐིག་ལེ་གཅིག་གི་ཐ་སྙད་མེད། ངང་ཉིད་མི་འགྱུར་
གཡུང་དྲུང་བཙུགས་པའི་སྐུ། གཉིས་ཀྱི་མཐའ་བྲལ་ངང་ཉིད་བདེ་བ་ཆེ། ཞེས་བྱ་སྟེ།
ཐ་སྙད་མེད་པ་དོན་གྱི་ཡན་ལག་བསྟན་པའོ། །